tartuNLP/wikipedia-smugri-20251201 huggingface dataset:
Azim Gheychisaz

Azim Gheychisaz (pärsia keeles عظیم قیچیساز; sündinud 1981 Tabrīzis) on Iraani aseri alpinist. 
Meedia teatel oli Gheychisaz tõusnud kõigi (14) üle 8000 meetri kõrguste mägede tippu (esimese Iraani mägironijana) lisahapnikku kasutamata. Tal oli kulunud selleks üheksa aastat (2008–2017). Tema 14. tipp oli Lhotse (8516 m) (tipus 19. mail 2017).
Tagantjärele (juulis 2022) selgus, et Eberhard Jurgalski hallatava veebisaidi "8000ers" väitel polnud Azim Gheychisaz ühe kaheksatuhandelise peatippu tegelikult jõudnudki (Manaslu). Gheychisaz peatus Manaslu mäel peatipust sedavõrd allpool (tähistus &lt;C0), et Jurgalski uurimisrühm otsustas ta hoopis välja jätta ajaloolisest, nn "pärandi nimistust".
Verton

Verton on vald Põhja-Prantsusmaal Pas-de-Calais' departemangus.
Verton asub 9 km Montreuil-sur-Merist edelas teede D143 ja D303 ristumiskoha ümbruses ja 5 km rannikust, Authie estuaari lähedal.
Sõudmine 2024. aasta suveolümpiamängudel

 
2024. aasta Pariisi suveolümpiamängude sõudmisvõistlused kestsid 27. juulist 3. augustini Vaires-sur-Marne'i Île-de-France'i riiklikul olümpia merestaadionil Stade nautique de Vaires-sur-Marne. Nendel mängudel neljateistkümnes soopõhises kategoorias võistelnud sõudjate arvu vähendati 526-lt 502-le, kusjuures meeste ja naiste võistlused jagunesid võrdselt. Vaatamata kergetele muutustele sportlaste arvudes, jäi 2024. aasta Paris sõudmisprogramm eelmise olümpiaga võrreldes samaks, kuna võistlustel oli võrdne arv meeste ja naiste kategooriaid, kummaski seitse.
Võistluse formaat.
Sõudmisprogrammis oli kokku neliteist ala, millest igaühel oli seitse nii meest kui naist identsetes paadiklassides. Programm oli sama, mis 2020. aasta olümpiamängudel. See oli viimane olümpia, kus osales kergekaalu sõudmist, mis asendati 2028. aasta olümpiamängudel rannikuaerutusega.
2024. aasta Pariisi olümpiamängude võistlused koosnesid meeste ja naiste aladest seitsmel sõudmise alal:
Medalitabel.
 Korraldajariik (Prantsusmaa)
&lt;br&gt;Finaal: 3. august 
&lt;br&gt;Osavõtjaid: 33
&lt;br&gt;Riike: 33
&lt;br&gt;Olümpiavõitja 2020: Stefanos Ntouskos, 
&lt;br&gt;&lt;br&gt;Ametlikud tulemused: Tulemuste kokkuvõte võistluste kaupa - Finaal A- B - C - D - E - F
Nirmal Purja

Nirmal Purja Pun Magar, ka Nirmal Purja (sündinud 25. juulil 1983 Myāgdi ringkonnas Gańḍakī provintsis) on Nepali magari alpinist ja endine Ühendkuningriigi erivägede eriväelane.
Ta teenis aastatel 2003–2009 Gurkhade brigaadis ja 2009–2018 Ühendkuningriigi erivägede allüksuses Special Boat Service.
2019. aastal ronis Purja (aprillist novembrini) kõigi neljateistkümne üle 8000 meetri kõrguse mäe tippu. Tema pingutustest rääkiv Netflixi dokumentaalfilm "14 Peaks: Nothing Is Impossible", mis ilmus novembris 2021, tõi talle ülemaailmse kuulsuse.
16. jaanuaril 2021 tõusis Purja koos üheksa tugeva šerpa mägironijaga (nende seas Mingma G ja Mingma Gyabu Sherpa) esimestena maailmas talvisel perioodil kaheksatuhandelise K2 (8611 m) tippu.
Kuna Eberhard Jurgalski meeskonna väitel polnud Purja 2019. aastal kahe tipputõusu käigus jõudnud päristippu (Manaslu ja Dhaulagiri), siis otsustas Purjal 2021. aasta sügisel ette võtta uued tippumineku katsed. 
Manaslu päristippu tõusis ta septembris 2021. 8. oktoobril 2021 tegi Purja eduka kordustõusu Dhaulagiri tippu. Seekord peatippu ja veebisait "8000ers" kandis Nirmal Purja saidi poolt koostatava kõigi kaheksatuhandeliste tippu jõudnute nn "uude nimistusse" kolmandaks mägironijaks (Ed Viestursi ja Veikka Gustafssoni järel).
Iirimaa monarhia

Iirimaa monarhia oli Iirimaa saarel võimul olnud monarhia. Monarhia lõppes Iirimaal 1949. aastal kui võeti vastu Iiri Vabariigi seadus, millega kaotati viimased sidemed Suurbritannia monarhiaga. Iirimaa saare põhjaosas asuv Põhja-Iirimaa kuulub Suurbritannia koosseisu ning seal kehtib endiselt monarhia.
Kuni 12. sajandi teise pooleni oli Iirimaal võimul Iirimaa kõrge kuningas, kes kukutati anglonormannide sissetungiga, kui Iirimaast sai Püha Tooli läänivaldus Inglise kuninga võimu all. Reaalsuses jagati saar Inglise aadlike vahel ja iirlased kas küüditati või orjastati. Sissetungist hoolimata jäi Iirimaale veel sajanditeks mõningaid väiksemaid iirlaste kuningriike, kuid nende juhid ei nimetanud ennast Iirimaa kuningateks. Olukord muutus kui Iirimaa parlament andis Inglise reformatsiooni käigus Iirimaa kuninga krooni Inglise kuningale Henry VIII-le. Henry korraldas Iirimaale sõjakäigu ning allutas lõpus kogu Iirimaa Inglismaa kuningale.
Aastal 1603 laienes kroonide uniooniga personaalunioon ka Šotimaale. Aastal 1707 sai Acts of Union 1707-ga Inglise-Šoti personaalunioonist poliitiline ühendus ja tekkis Suurbritannia Kuningriik. Iirimaa ja Suurbritannia jäid personaaluniooni kuni 1800. aasta Acts of Union 1800-ni, millega tekkis Suurbritannia ja Iirimaa Ühendkuningriik.
Detsembris 1922 lõi enamik Iirimaast Suurbritanniast lahku ja rajati Iiri Vaba Riik. Uus Põhja-Iirimaa ehk suur osa Ulsteri provintsist jäi Ühendkuningriigi koosseisu. Vaba Riik oli Briti impeeriumi dominioon ning seal jäi "de jure" võimule Briti monarh. Aastal 1927 sai Suurbritannia ja Iirimaa Ühendkuningriigist ametlikult Suurbritannia ja Põhja-Iirimaa Ühendkuningriik. Aastal 1937 võttis Iirimaa vastu uue põhiseaduse, kust eemaldati kõik viited monarhiale. Aprillis 1949 kuulutati Iiri Vaba Riigi asemel välja Iirimaa Vabariik, mis lahkus Rahvaste Ühendusest.
Csorna kreis

Csorna kreis (ungari keeles "Csornai járás") on 2. järgu haldusüksus (kreis) Ungaris Győr-Moson-Soproni komitaadi keskosas. Kreisi halduskeskus on Csorna linn.
Kreisis on 33 omavalitsust.
Waben

Waben on vald Põhja-Prantsusmaal Pas-de-Calais' departemangus.
Waben asub 13 km Montreuil-sur-Merist edelas, teede D143 ja D940 ristumiskoha ümbruses, u. 1 km merest Authie estuaari ääres.
Piliscsaba

Piliscsaba (saksa keeles "Tschawa") on linn Ungaris Pesti komitaadis Pilisvörösvári kreisis.
Geograafiline asend.
Piliscsaba asub Budapesti kesklinnast ligikaudu 21 km loodes. Linna läbivad 10. põhimaantee ja Budapest–Hegyeshalomi raudteeliin.
Ajalugu.
Piliscsaba piirkond on olnud asustatud tuhandeid aastaid. Keskajal kutsuti Piliscsabat Csabaks või Nagycsabaks. Csabat mainitakse ürikutes esimest korda 1263. aastal. Alates 1272. aastast kuulus küla dominiiklaste nunnakloostrile. 1541. aastal langes Buda türklaste kätte. Türgi ikka ajal jäi küla tühjaks ja asustati uuesti 1690. aastate alguses. 1720. aastatel saabusid piirkonda slovakid, kes olid siin valdavad kuni 19. sajandi alguseni. Seejärel saabus Piliscsabasse arvukalt švaabi asunukke. Raudteeühenduse sai Piliscsaba 1895. aastal. 1946. aastal saadeti küla saksa rahvusest elanikkond riigist välja. 1947. aastal lahkus rahvastikuvahetuse programmi raames osa Piliscsaba slovaki rahvusest elanikke Tšehhoslovakkiasse.
Linnaks sai Piliscsaba 15. juulil 2013.
Adrianoopoli leping (1829)

Adrianoopoli leping (ehk Edirne leping) oli rahuleping Venemaa ja Osmanite Riigi vahel, sellega lõppes üheksas Vene-Türgi sõda (1828–1829). Lepe oli venelastele kasulik, kuna nad said ligipääsu Doonau suudmele ja alasid Mustal merel. Lisaks avati Dardanellid kõikidele kaubalaevadele, anti autonoomia Serbiale ja lubati autonoomiat Kreekale. Osmanid kohustusid maksma suurt hüvitist, lepingu järgi võis Venemaa seniks okupeerida Moldaavia ja Valahhia (hiljem neid tingimusi leevendati). Lepingu allkirjastasid 14. septembril 1829 Adrianoopolis Osmanite Riigis (praegune Edirne Türgis) krahv Aleksei Fjodorovitš Orlov ja Abdülkadir Bey.
Hünkâr İskelesi leping

Hünkâr İskelesi leping (ka Unkiar Skelessi leping) oli rahvusvaheline leping Venemaa ja Osmanite Riigi vahel 8. juulil 1833 pärast seda kui Venemaa oli varem samal aastal andnud sõjalist abi Osmanitele kuulunud Egiptusele. Lepinguga sai alguse Vene-Türgi liit ning türklased lubasid, et vajadusel sulgevad nad venelaste nõudmisel Dardanellid sõjalaevadele. Leppel oli Osmanite Riigi välissuhetele märkimisväärne mõju, kuna see põhjustas teistes suurriikides umbusku ning tekitas pingeid Ühendkuningriigigia.
Nikolai Girs

Nikolai de Girs (või Giers; vene keeles Никола́й Ка́рлович Гирс; 21. mai (vkj 9. mai) 1820 – 26. jaanuar (vkj 14. jaanuar) 1895) oli Vene poliitik ja diplomaat, 1882–1895 Venemaa välisminister. 
Ta oli üks Prantsuse-Vene liidu arhitekte, hiljem arenes liidust välja Antant. Ta lõi kuvandi Venemaast kui rahumeelsest riigist, kellele saab keerulistes ja ohtlikes diplomaatilistes olukordades loota (kuigi au võttis endale tsaar Aleksander III).
Vladimir Lamsdorf

Vladimir Nikolajevitš Lamsdorf (vene keeles Влади́мир Никола́евич Ла́мсдорф, saksa keeles "Wladimir Nikolajewitsch Freiherr von der Wenge Graf Lambsdorff"; 6. jaanuar 1845 (vkj 25. detsember 1844) – 19. märts (vkj 6. märts) 1907) oli baltisaksa päritolu Venemaa poliitik, 1900–1906 Venemaa välisminister. Tema ametiajal toimusid nii Vene-Jaapani sõda kui 1905. aasta revolutsioon.
Korea Keisririik

Korea Keisririik oli keisririik Koreas, mille kuulutas oktoobris 1897 välja Joseoni valitseja Gojong. Riik kestis augustini 1910, kui Jaapan selle annekteeris.
Keisririigi ajastul viis keiser Gojong läbi Gwangmu reformi, millega õnnestus riigi sõjavägi, majandus, haldus, haridus ja mitmed tööstusharud osaliselt moderniseerida ja läänelikuks muuta. Aastal 1905 sai Koreast Jaapani protektoraat, keisririik koloniseeriti ja see lakkas eksisteerimast.
Christ Church

Christ Church (inglise keeles 'Kristuse maja'; ladina keeles "Ædes Christi") on Oxfordi Ülikooli koosseisu kuuluv kolledž Suurbritannias Inglismaal Oxfordis. Selle avas 1546. aastal kuningas Henry VIII ning see on ühtlasi ka Oxfordi peapiiskopkonna toomkirik (Christ Church Cathedral). Kiriku juht on "ex officio" ka kolledži juht.
2022. aastal oli Christ Churchi sihtkapitali suurus 770 miljonit naela ehk enim kõigist Oxfordi Ülikooli kolledžitest. Kolledžis õpib ligi 700 üliõpilast. Kooli territooriumil asub mitu arhitektuurimälestist: Christopher Wreni projekteeritud Tom Tower, Oxfordi suurim sisehoov Tom Quad ning Great Dining Hall, kus Inglise kodusõja ajal tegutses kuningas Charles I Oxfordi parlament. Christ Churchi eeskujul on ehitatud üle maailma ning seal on filmitud nt "Harry Potteri" filme ja film "Kuldne kompass". Kooli õppehooned on turismiatraktsioon, mida külastab aastas ligi pool miljonit inimest.
Christ Churchi vilistlaste seas on 13 Suurbritannia peaministrit (enim kõigist Oxfordi koolidest), Pakistani peaminister ja Sri Lanka peaminister. Muude nimekate vilistlaste seas on Edward VII, Willem II, William Penn, Lewis Carroll, W. H. Auden, John Locke, Robert Hooke, Martin Ryle ja John Gurdon. Kolledžiga oli seotud ka Albert Einstein. Selle järgi on nimetatud mitmeid paiku üle maailma, näiteks Christchurchi linn Uus-Meremaal.
Nikolai Matjašin

Nikolai Matjašin (9. mai 1922 Tartu – 23. august 1988 Tallinn) oli eestivenelasest NSV Liidu sõjaväelane (nooremleitnant). 
Ta sündis aastal 1922 Tartus töölisperekonnas. Ta lõpetas Narvas tööstuskooli, tema haridustase oli 8 klassi. Aastatel 1940–1941 töötas ta Tallinna 24. koolis vanempioneerijuhina.
Ta mobiliseeriti juunis 1941 Punaarmeesse. Esimesed tuleristsed sai ta Narva hävituspataljoni koosseisus. Hiljem sõdis ta 8. Eesti Laskurkorpuses. Laskurkorpuses õppis ta kuulipilduriks. Ta võttis osa Velikije Luki lahingutest.
925. Laskurpolgu kuulipildur nooremseersant Nikolai Matjašin maabus 29. septembril 1944 esimeste seas Suure Väina dessandis Muhu saarele. Kergekuulipilduja tuli takistas vaenlase relvameeskonda, mis aitas kaasa edukale maandumisele. Ta sai haavata, kuid ei lahkunud lahinguväljalt.
NSV Liidu Ülemnõukogu Presiidiumi otsusega 24. märtsist 1945 "ülemjuhatuse ülesannete eeskujuliku täitmise ja ülesnäidatud mehisuse ning kangelaslikkuse eest võitluses Saksa fašistlike röövvallutajatega" anti leitnant Albert Repsonile Nõukogude Liidu kangelase nimetus, Lenini orden ja Kuldtähe medal.
Sõja jooksul sai ta kolm korda haavata. Aastal 1945 demobiliseeriti ta nooremleitnandi auastmes.
Aastal 1950 lõpetas ta Raudteeministeeriumi Leningradi Tehnikumi.
Solukhumbu ringkond

Solukhumbu ringkond on 2. järgu haldusüksus Nepalis Koshī provintsis. Asub provintsi läänepoolses loodenurgas. 
Ringkond piirneb põhjas Tiibetiga, läänes Bāgmatī provintsiga ja idas Sańkhuvāsabhā ringkonnaga.
Ringkonna põhjaosas paikneb osa Himaalaja mägedest, sealhulgas Džomolungma (Hiina-Nepali piiril), mille tipp on 8848 meetri kõrgusel merepinnast. Ringkonna põhjaosa hõlmab Sagarmāthā rahvuspark.
Haldusjaotus.
Ringkond jaguneb halduslikult kaheksaks omavalitsusüksuseks.
Rahvastik.
Ringkonnas räägib nepali keelt emakeelena 36,7%, šerpa 16,7%, tamangi 9,4%, kulungi 9,2% ja teisi keeli 28,0% elanikest.
Mingma Sherpa

Mingma Sherpa (sündinud 16. juunil 1978 Sańkhuvāsabhā ringkonnas Koshī provintsis) on Nepali šerpa alpinist ja ettevõtja. 
20. mail 2011 tõusis ta enda jaoks viimasele seni veel vallutamata kaheksatuhandelise mäe, Himaalajas asuva Kangchenjunga (8586 m) tippu. Sellega sai ta 21. mägironijaks maailmas (ja esimeseks Lõuna-Aasias), kes on tõusnud kõigi (14) üle 8000 meetri kõrguste mägede tippu. Kokku kulus tal 14 tipu vallutamiseks 11 aastat (2000–2011).
Tagantjärele (juulis 2022) Eberhard Jurgalski hallatava veebisaidi "8000ers" väitel oli Mingma Sherpa 2010. aastal jõudnud vaid Dhaulagiri eeltippu (tähistus WRFS).
29. septembril 2023 tegi Mingma kordustipputõusu Dhaulagiri tippu, seekord tõepoolest peatippu. Veebisait "8000ers.com" kandis Mingma Sherpa saidi poolt koostatava kõigi kaheksatuhandeliste tippu jõudnute nn "uude nimistusse". Samal ajal jääb tema nimi figureerima ka ajaloolise, nn "pärandi nimistu" koosseisu.
Tal on kolm venda: Chhang Dawa Sherpa (s. 1982), Tashi Lakpa Sherpa (s.1985)
ja noorim vendadest Pasang Phurba Sherpa. Koos nad asutasid kommertsoperaatorfirma Seven Summit Treks. Mingma Sherpa on selles ettevõttes "Chairman".
Suurpõgenemine 1944

Suurpõgenemine 1944 mälestusmärk on Pärnus püstitatud mälestusmärk, mälestamaks 1944. aasta Suurpõgenemise põlvkonda - neile, kes pidi lahkuma oma perest ja kodumaalt ellujäämise nimel, neile, kes sihtkohta ei jõudnud, ning neile, kes jäid ja talusid hirmu ja teadmatust.
Mälestusmärk kingiti Pärnu linnale Ülemaailmne Eesti Kesknõukogu (ÜEKN) Suurpõgenemine 1944 toimkonna poolt. 
Mälestusmärk avati 21. septembril 2024 Pärnu Kesklinna silla juures. Selle autor on Elo Liiv. Mälestusmärgi rajamine ja annetuste kogumine toimus Suurpõgenemise lapse, ÜEKN SP1944 toimkonna liikme Kristi Vuht Allpere eestvedamisel.
Annetusi aitasid koguda mitmed ÜEKN-i liikmesorganisatsioonid, sealhulgas ERKÜ, EERO Canada ja AESL. Eestis koguti annetusi Tammepuu Eesti Klubi MTÜ abil. Nii said kodueestlased ja väliseestlased, nende järeltulijad ja sõbrad anda oma panuse mälestusmärgi püstitamiseks. Ülekaalukalt toetasid mälestusmärgi rajamist väliseestlased. 
Mälestusmärgi saamislugu.
Paigaldati oma kohale loetletud tunnid enne mälestusmärgi avamist.
Sõlik

Sõlik ("Omphalina") on šampinjonilaadsete seltsi heinikuliste sugukonda kuuluv seente perekond.
Gamundia

Gamundia on kandseente hulka kuuluv perekond seeni.
Hubbardi medal

Hubbardi medal (inglise keeles "Hubbard Medal") on National Geographic Society kõrgeim autasu uurimisreiside, avastamise ja uurimistöö alase tunnustuse eest. Autasu andmisega tähistatakse enamasti aastatepikkuseid murrangulisi saavutusi konkreetses valdkonnas.
Medal on nimetatud National Geographic Society esimese presidendi Gardiner Greene Hubbardi auks. Traditsiooniliselt annab selle värskele laureaadile üle Ameerika Ühendriikide president. 
Seda auhinda on välja antud alates 1906. aastast ebaregulaarselt. 
Esimesed laureaadid olid polaaruurijad.
Mingma Gyabu Sherpa

Mingma Gyabu Sherpa, ka Mingma David (sündinud 16. mail 1989 Tāplejuńgi ringkonnas Koshī provintsis) on Nepali alpinist ja mägipäästja. 
Kui 2019. aastal Nirmal Purja tõusis kõigi üle 8000 meetri kõrguste mägede tippu, ronis Mingma Gyabu Sherpa temaga kaasa ja tõusis üheksa kaheksatuhandelise tippu (viimane tipp oli 29. oktoobril 2019 Xixabangma). Koos varem ronitud kaheksatuhandelistega (alates 2010. aastast) oli
Xixabangma tipputõus arvult 14. Meedia teatas, et ta on noorim (30-aastane) kõigi (14) kaheksatuhandeliste tippu roninutest.
16. jaanuaril 2021 tõusis Mingma Gyabu Sherpa koos üheksa teise Nepali mägironijaga (nende seas Mingma G ja Nirmal Purja) esimestena maailmas talvisel hooajal kaheksatuhandelise K2 (8611 m) tippu.
Eberhard Jurgalski hallatava veebisaidi "8000ers" väitel oli Mingma Gyabu Sherpa 2019. aastal jõudnud vaid Dhaulagiri eeltippu (tähistus WRFS). Seetõttu loeb Jurgalski meeskond, et Mingma Gyabu Sherpa on tõusnud vaid 13 kaheksatuhandelise tippu.
Tartu Ülikooli Narva kolledži üliõpilasesindus

Tartu Ülikooli Narva kolledži üliõpilasesindus (TÜNK ÜE) on Narva kolledži üliõpilaste esindusorgan, mille peamine ülesanne on kaitsta ja edendada üliõpilaste õigusi ja huve kolledži tasandil. Üliõpilasesindus esindab kolledži üliõpilasi Tartu Ülikooli üliõpilasesinduses (TÜÜE) ning osaleb kolledži juhtimises ja otsustusprotsessides.
Tegevused ja koostöö.
Üliõpilasesindus korraldab mitmesuguseid üritusi, sealhulgas kultuuri- ja spordiüritusi, töötubasid, koolitusi ja arutelusid. Samuti tegeleb esindus üliõpilaste probleemide lahendamisega.
TÜ Narva kolledži üliõpilasesindus teeb koostööd ka teiste Tartu Ülikooli allüksuste ja üliõpilasesindustega eesmärgiga edendada üliõpilaste ühiseid huve ja eesmärke. Lisaks sellele osaleb esindus aktiivselt Narva linna ja Ida-Virumaa noorteüritustel ja -projektides.
Üliõpilasesinduse töö toimub vabatahtlikkuse alusel.
Noorte algatused.
Taskuhääling "Studiosus Narovensis" pakub oma kuulajatele põnevat ja harivat sisu, kutsudes saatesse mitmekesiseid ja huvitavaid inimesi. Saates käsitletavad teemad varieeruvad õpingutega seotud küsimustest kuni laiemate, kogu Eestit puudutavate aktuaalsete küsimusteni.
Projekti eesmärk on luua platvorm, mis ühendab erinevaid vaatepunkte ja teadmisi, aidates rikastada kohaliku kogukonna ja laiemate kuulajate silmaringi. "Studiosus Narovensis" püüdleb selle poole, et pakkuda oma kuulajatele nii harivat kui ka meelelahutuslikku sisu, andes hääle mitmesugustele huvitavatele arvamustele ja ideedele.
Ajakirja Nartu algatas Vladlen Pokrova 2024. aastal eesmärgiga pakkuda uuenduslikku platvormi, mis kajastaks nii kolledži kui ka üliõpilaste ja töötajate elu. Nimelt on Nartu loodud tähistamaks olulisi sündmusi ja tegevusi, mis toimuvad ülikoolide ja kõrgkoolide tasandil, samuti kajastama välisriikide uudiseid ja arengusuundi, mis võivad olla huvitavad ja kasulikud üliõpilastele.
Nartu peamine eesmärk on jagada asjakohast ja aktuaalset teavet, mis puudutab kolledži tegevusi, üliõpilaste ja töötajate elu. Ajakirjas kajastatakse
India asjade riigisekretär

India asjade riigisekretär (inglise keeles "His/Her Majesty's Principal Secretary of State for India") oli Suurbritannia valitsusse kuuluv ametnik, kes juhtis India Ametit (India Office) ning vastutas Briti India valduste valitsemise eest (sh Aden, Birma ja Pärsia lahe valdused). Ametikoht loodi 1858. aastal, kui Briti Ida-India Kompanii võim Bengalis lõppes ja India (v.a pooliseseisvad India vürstiriigid) läksid otse Londoni kontrolli alla. Sellega algas ametlikult ka Briti impeeriumi võim India poolsaarel.
India asjade riigisekretäri ametikohta reformiti 1937. aastal: Birma ja Adeni asjad viidi uue Birma Ameti (Burma Office) haldusalasse, kuid nii India kui Birma Ametit juhtis sama riigisekretär. India Amet ja India asjade riigisekretäri institutsioon likvideeriti kui India ja Pakistan 1947. aastal iseseisvusid. Birma iseseisvus 1948. aasta alguses.
Lie de vin

Lie de vin ehk veinipäravärvus on prantsuskeelsetes tekstides esinev värvinimetus, mis tähistab lillakaspunast värvitooni ja mille varjundit võrreldakse punase veini pudelite põhjas leiduva sademe värvusega. Värvinimetust kasutatakse eelkõige moevaldkonnas, aga ka sisekujunduses.
Värvus seostub magususega, haiglusega, kaduvusega.
Variatsioonid.
Prantsuskeelne värvinimetuste portaali pourpre.com järgi on "lie de vin" suhteliselt kitsas toonivahemik tume-karmiinpunasest ligikaudu granaatpunaseni 
Teine prantsuskeelsete värvinimetuste portaal code.couleur annab tooni vasteks veidi amarandipunast meenutava tooni .
ISCC-NBS-i värvisõnaraamatu "Color: Universal Language and Dictionary of Names" järgi on veinipäravärvus ("Wine Lees") kas tumepunane , sügav punakaspruun või tume punakaspruun , "Claret Lees" on tume lillakaspunane ; märgitud on, et inglise keeles on veinipäravärvus sünonüüm kastanpruunile ("Maroon").
Kunstitarvete tootja Cansoni Mi-Teintes' seeria pastellpaberi toon nr 503 on "lie de vin", see on tuhm punakaslilla .
Kirjanduses.
Alexandre Dumas' romaani "Kolm musketäri" alguses on taevasinise-veinipäravärvilise vahepealset tooni Meungi saabuva d'Artagnani villane vammus.
Kennedy needus

Kennedy needus on rida surmajuhtumeid, õnnetusi, mõrvu ja ebaõnne, mis on seotud Ameerika Kennedy perekonna liikmetega. Väidetav needus on tabanud eelkõige ärimees Joseph P. Kennedy seeniori järeltulijaid, kuid see on puudutanud ka peretuttavaid ja teisi sugulasi. "Needuse" levinumad ilmingud on olnud poliitilised mõrvad ja lennuõnnetused. Skeptikute arvates pole ebatõenäoline, et suur perekond kogeb mitme põlvkonna jooksul sarnaseid sündmusi.
Oh Eun-sun

Oh Eun-sun (korea keeles 오은선; sündinud 5. märtsil 1966 Namwonis Põhja-Jeolla provintsis) on Lõuna-Korea alpinist. 
Meedia teatel sai Oh Eun-sun väidetavalt esimeseks naismägironijaks, kes oli tõusnud kõigi (14) üle 8000 meetri kõrguste mägede tippu (neljanda korealasena). Tal kulus selleks 13 aastat (1997–2010). Tema 14. tipp oli Annapurna (8091 m) (tipus 27. aprillil 2010 koos telemeeskonnaga, kes tegi satelliidi vahendusel otseülekande Koreasse). 
Tagantjärele sai Oh Eun-suni probleemseks tipputõusuks 2009. aastal ronitud Kanchenjunga (8586 m). Ta enda väite, et ta oli siiski päristippu jõudnud, on teised mägironijad kahtluse alla seadnud alates sellest ajast, kui ta selle esitas, kuna Oh Eun-sunil puuduvad foto- või muud tõendused selle kohta, et ta tegelikult mäe kõrgeima punkti saavutas. Augustis 2010 vaidlustas Oh Eun-suni väite ka Korea Alpiföderatsioon.
2022. aasta juulis sai teatavaks, et Eberhard Jurgalski hallatava veebisaidi "8000ers" väitel polnud Oh Eun-sun kolme kaheksatuhandelise peatippu tegelikult jõudnudki (Kanchenjunga, Dhaulagiri ja Manaslu). Oh Eun-suni tipputõusu lõpp-punkt oli viimase kahe puhul eeltipp. Seetõttu loeb Jurgalski meeskond, et Oh Eun-sun on tõusnud vaid 11 kaheksatuhandelise tippu.
Týni Jumalaema kirik

Týni Jumalaema kirik ehk Jumalaema kirik enne Týni (tšehhi keeles "Kostel Matky Boží před Týnem" ja "Týnský chrám", lühendatult ka "Týn") on 14. sajandi teisel poolel ehitatud gooti kirik on Praha vanalinnas Tšehhis. Kiriku 80 meetri kõrguste tornide siluett on selgelt äratuntav, kuna kahe torni teravatipulisi telkkiivreid täiendavad kaheksa väikest telkkiivritega konsooltornikest, mis on paigutatud kahe korrusena, kummaski neli tornikest. 
Kirjeldus.
Kirikut peetakse Praha üheks kaunimaks gooti ehitiseks. Hoone suurus ja kaunistatus viitavad selle tähtsusele teiste kihelkonnakirikute hulgas. Kirik ehitati samal platsil asunud vanema ehitise kohale ja see määras ära kiriku asukoha väljaku suhtes: kiriku ees asusid väljakuäärsed majad ja uue kiriku fassaad jäi niisamuti nende taha.
Ehitise juurde pääseb mööda sammaskäiku kiriku ees asuvas majas. Peaportaal on paigutatud kiriku küljele ja avaneb Tyni tänavale. Portaali tümpanoni kaunistab väljapaistva teostusega reljeef, mille tase on võrreldav Prantsusmaa või Burgundia õukonnaringkondades loodud kunstiga.
15. sajandil sai kirikust hussiitide pühakoda ja jäi selleks 1621. aastani. Umbes sel perioodil kaunistati fassaad hussiitide sümboli kuldse karikaga. 2017. aastal karikas taastati oikumeenilise lepitusžestina.
Sisustus.
Pärast 17. sajandil toimunud tulekahju sai kirik uue sisustuse barokkstiilis. Gooti perioodi sisustusest on säilinud 15. sajandi algul Matěj Rejseki loodud hilisgooti vormides baldahhiin. Hilisrenessansist pärineb Kristuse ristimise kujutisega altarisein kunstnikult initsiaalidega I.P. Barokiperioodist pärineb peaaltar Karel Škréta altarimaaliga 17. sajandi keskpaigast.
Luo Jing

Luo Jing (sündinud 1975 Hengyangis Hunani provintsis) on hiina naisalpinist.
Meedia teatel üritas 4. oktoobril 2018 Luo Jing ronida Xixabangma (8027 m) tippu, kuid tipputõus nurjus. Õnnestumise korral oleks ta saanud neljandaks naismägironijaks maailmas (ja esimeseks hiinlannaks), kes oleks tõusnud kõigi (14) üle 8000 meetri kõrguste mägede tippu. Oma esimese kaheksatuhandelise tipus käis ta 2011. aastal. 
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel polnud Luo Jing kahe kaheksatuhandelise peatippu tegelikult jõudnudki (Dhaulagiri, Manaslu). Luo Jing peatus Dhaulagiri ja Manaslu eeltippudes. Seetõttu loeb Jurgalski meeskond, et Luo Jing on tõusnud vaid 11 kaheksatuhandelise tippu.
Kim Chang-ho

Kim Chang-ho (korea keeles 김창호; 15. september 1969 Yecheoni maakond, Põhja-Gyeongsangi provints – 11. oktoober 2018 Gurja Himal, Gańḍakī provints, Nepal) oli Lõuna-Korea alpinist.
Ta oli tõusnud kõigi (14) üle 8000 meetri kõrguste mägede tippu (14. mägironijana maailmas ja esimese korealasena lisahapnikku kasutamata). Tal kulus selleks kaheksa aastat (2005–2013). Tema 14. tipp oli Džomolungma (8848 m) (tipus 20. mail 2013).
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Kim Chang-ho kolme kaheksatuhandelise mäe tippu tõusmisel jõudnud vaid eeltippu (Dhaulagiri (eeltipu tähistus WRFS), Manaslu (C2) ja Annapurna (C0)). Kuid need asjaolud ei saanud takistuseks Jurgalski meeskonnal kanda Kim Chang-ho nimi ajaloolise, nn "pärandi nimistu" koosseisu.
Surm.
Oktoobris 2018 ronis Kim oma tiimiga Himaalajas Gurja Himali (7193 m) lõunaküje kaudu tippu. Kimi tiimi surnukehad leiti 3500 meetri kõrgusel asunud Gurja Himali baaslaagrist allpool asuvast orupõhjast.
Bréxent-Énocq

Bréxent-Énocq on vald Põhja-Prantsusmaal Pas-de-Calais' departemangus.
Bréxent-Énocq asub u. 8 km Montreuil-sur-Merist kirdes tee D146 ääres.
Desna rajoon

Desna rajoon (ukraina keeles Деснянський район) on haldusüksus (rajoon) Ukraina pealinnas Kiievis.
Desna rajoon asub linna kirdeosas Dnepri vasakul kaldal.
Rajoon moodustati 30. detsembril 1987 ja kandis esialgu nime Vatutini rajoon. Praeguse nime sai Desna rajoon 2001. aasta oktoobris.
Dnipro rajoon (Kiiev)

Dnipro rajoon (ukraina keeles Дніпровський район) on haldusüksus (rajoon) Ukraina pealinnas Kiievis.
Dnipro rajoon asub Dnepri vasakul kaldal.
Dnipro rajoon moodustati 23. mail 1969. 30. detsembril 1987 ühendati osa Dnipro rajoonist vastloodud Vatutini rajooniga (tänapäeval Desna rajoon).
Hõbevalge (värvus)

Hõbevalge on üks valge taolistest värvitoonidest, mida iseloomustab metalliläige ning värvinimetus tähistab poleeritud hõbeda taoliselt helkivat pinda. Samas tähenduses kasutatakse ka värvinimetust hõbedane.
Et hõbevalge nagu hõbehalligi puhul on vihjatud hõbedahelgile, võivad nende tähendused osaliselt kattuda. Hõbevalged võivad olla hallinenud juuksed, kalasoomused või metallesemed.
Variatsioonid.
Ernst Friedrich Glockeri mineraloogiaõpikus "Grundriss der Mineralogie ..." kuulub hõbevalge ("Silberweiss") metallikvärvide gruppi. Seda kirjeldatakse kui veidi kollakasvalget metalliläiget ning hõbevalgete mineraalide näited on ehe hõbe ja arsenopüriit. Glocker eristab soojatoonilist hõbevalget sarnasest, kuid sinakast tsingivalgest ("Zinnweiss"), mille näited on elavhõbe, koobaltimaak ("Speisskobalt") ja antimoniit ("Spiessglas").
Sisekujunduseks toodetavate värvide hulgas on sageli valikus nimetus "Silver White", mis aga ei pruugi tingimata olla metallikvärv. See on reeglina väga hele neutraalne toon, mis võib olla nii sooja kui ka jaheda tooniga.
Pantone värvitoon 14-5002 "Silver" on soojatooniline hall ilma metalliläiketa , kuid ofsettrüki spot-värvid Pantone Silver 887 C ja Pantone Silver 10077 C on metallihelgiga.
Veebivärv "Silver white", "Silvery White" või "Silver" on väga hele hall mitmes variandis , ekraan muidugi välistab metalliläike olemasolu.
Sergei Roginski

 
Sergei Roginski (vene keeles "Сергей Васильевич Рогинский"; 17./30. märts 1901 Fedino, Tula kubermang – 12. detsember 1960 Moskva) oli Nõukogude Liidu väejuht, kindralleitnant (1943).
Elulugu.
Ta sündis 1901. aastal Tula kubermangus Fedinos (praeguse haldusjaotuse järgi Zaokski rajoonis Tula oblastis).
1920. aastal astus ta Punaarmeesse. Ta sõdis reamehena Venemaa kodusõjas, Nõukogude-Poola sõjas, hiljem Turkestani rindel basmatšidega.
1921. aastal lõpetas ta Kaasanis sõjaväeinseneride kursused. Ta juhtis rühma ja sapööriroodu. 1927. aastal astus ta ÜK(b)P ridadesse. 1934. aastal lõpetas ta Kuibõševi-nimelise Sõjaväe Inseneriakadeemia, seejärel juhtis pataljoni Valgevene sõjaväeringkonnas. 1939. aastal lõpetas ta K. E. Vorošilovi nimelise Kindralstaabi Akadeemia ja teenis seejärel Punaarmee kindralstaabis.
Teises maailmasõjas oli ta tegevarmees: Leningradi, Volhovi, 3. Balti rindel. Ta juhtis diviisi (111. laskurdiviis, 24. kaardiväe laskurdiviis), korpust (22. aprill 1942 – 5. juuni 1942 – 6. kaardiväe laskurkorpus; 13. september 1942 – 20. oktoober 1942 – 4. kaardiväe laskurkorpus). 13. mail 1942 sai kindralmajoriks. Aastatel 1942–1943 oli ta armee ülema asetäitja (59., 8., 2. löögiarmee). 11. märtsist 1943 kuni 13. detsembrini 1944 oli ta 54. armee ülem, veebruarist märtsini 1945 oli 67. armee ülem. 25. septembril 1943 anti talle kindralleitnandi auaste. Tema juhtimisel liikusid väed Ljubani suunas, Sinjavinski operatsioonil, Leningradi blokaadi purustamisel, Mginski, Novgorodi-Luga, Pihkva-Ostrovski, Tartu ja Riia operatsioonidel. Eriti paistsid tema juhitud väeosad silma Tosno, Ljubani ja Dno linnade vabastamisel, Velikaja jõe ületamisel ja lahingutes Riia pärast.
Juunis–detsembris 1946 oli ta Karpaatide sõjaväeringkonna 13. armee staabiülem, aastatel 1946–1950 – Leningradi sõjaväeringkonna staabiülem. 1951. aastal lõpetas ta Kindralstaabi Akadeemia juures kõrgemad akadeemilised kursused. 1951. aastast oli ta staabiülem, Nõukogude armee insenerivägede ülema esimene asetäitja. 1954. aastal läks erru.
Sergei Roginski suri 1960. aastal Moskvas ja maeti Novodevitšje kalmistule.
Mare Paist

Mare Paist (1977. aastani Mare Mõtus; sündinud 4. veebruaril 1954 Tallinnas) on eesti spordipedagoog. 
Ta lõpetas 1972. aastal Tallinna 2. Keskkooli ja 1976. aastal Tallinna Pedagoogilise Instituudi kehakultuuriteaduskonna, täiendas end aeroobika õpetamise kursustel.
Paist harrastas Tööjõureservide spordiklubis Meedi Võsa ning Johannes ja Maia Altsoo juhendamisel sportvõimlemist. Ta oli aastatel 1976–1978 Tapa 1. Keskkooli, 1978–1981 Tallinna 21. Keskkooli ja 1981. aastast Tallinna Saksa Gümnaasiumi kehalise kasvatuse õpetaja, 2000. aastast pedagoog-metoodik. Ta on töötanud 1993. aastast aeroobika- ja vesivõimlemistreenerina, tegutsenud vabariiklikus kehalise kasvatuse ainenõukogus ja võimlemistreenerite klubis Katrek, kuulunud 2000–2008 vabariiklikku kehalise kasvatuse ainenõukogusse, oli XVIII üldtantsupeo võimlejate kava "Mere tujud" autor.
Isiklikku.
Tema abikaasa Jüri Paist tuli võrkpallis 1974. aastal Eesti meistriks ja suvespartakiaadi võitjaks.
IndieGoGo

IndieGoGo on ühisrahastusplatvorm, mille lõid 2008. aastal Danae Ringelmann, Slava Rubin ja Eric Schell loominguliste projektide rahastamiseks. Peakorter asub San Franciscos, Californias. Koos Kickstarteriga on Indiegogo üks populaarsemaid ühisrahastusplatvorme USAs. Saiti külastab iga kuu umbes viisteist miljonit inimest.
Ärimudel.
Projekti kaasasutaja Slava Rubini sõnul "võimaldab sait kõigil koguda raha mis tahes idee jaoks". Platvorm töötab preemiasüsteemil, mis tähendab, et annetajad ja investorid, kes soovivad aidata kampaaniat rahastada, saavad teha annetuse ja saada selle eest kingituse. Pärast USA väärtpaberi- ja börsikomisjoni eeskirjade (U.S. Securities and Exchange Commission) muutmist 2016. aastal sõlmis Indiegogo partnerluse MicroVentures'iga ja pakub alates 2016. aasta novembrist aktsiapõhiseid kampaaniaid, võimaldades mitteakrediteeritud investoritel osaleda omakapitalikampaaniates.
IndieGoGo võtab 5% komisjonitasu edukate kampaaniate sissemaksetest. See tasu lisatakse Stripe'i krediitkaardi töötlemistasule, mis on 2,9% + 0.30 USA dollarit tehingu kohta. Kampaaniate puhul, mis ei saavutanud oma sihtsummat, on kasutajatel võimalus kogu raha oma hoiustajatele tasuta tagasi maksta.
IndieGoGo pakub oma portaali kaudu krediitkaardimaksete otsest vastuvõtmist. Need vahendid makstakse välja kahe nädala jooksul pärast kampaania lõppu.
Investorid.
2014. aasta mais laienes IndieGoGo ja kutsus uusi investoreid, sealhulgas Virgin Groupi asutaja Richard Branson, Yelp Inc'i juht Max Levchain, Yahoo Boardi juht Maynard Webb, Tim Draper ja teised.
Platvormi eeskirjad.
13-17-aastased kasutajad ei tohi saiti kasutada ilma oma vanemate või seaduslike eestkostjate nõusolekuta. Te ei saa luua kampaaniat, millega püütakse koguda raha ebaseaduslikuks tegevuseks või mis on selgelt väljamõeldud või väidab, et teeb midagi võimatut. Kampaania võib pakkuda osalemiseks soodustusi, kuid ei tohi pakkuda mingit rahalist tasu. Kampaania raames ei tohi pakkuda alkoholi, narkootikume, relvi või laskemoona ega mis tahes liiki loteriid või hasartmänge. Kampaania ei tohi propageerida vihkamise, kehavigastuse, surma või vara kahjustamise ideid ja võimalusi ega midagi sellist, mis võib rikkuda inimõigusi.
Rapla II maailmasõja matmispaik

Rapla II maailmasõja matmispaik oli Teise maailmasõja aegne matmispaik Rapla kihelkonnas Harjumaal, tänapäevase haldusjaotuse järgi Rapla maakonna Rapla valla Uuskülas.
Matmispaik paikneb Rapla kalmistul ja on Teises maailmasõjas Rapla lahingutes 9.–11. augustil 1941 osade hukkunute matmispaik.
Juulis-augustis 1941 maeti Rapla kalmistule 43 vägivaldselt surnud kodukihelkonna ja kaugemalt pärit meest-naist: neist 14 langes lahinguis, 6 olid lahingute juhuslikud ohvrid ning 23 lasti maha kodus või kodu lähedal. Neist 19 puhkavad nimetatud ühisplatsil: Endel Andok, Hans Hirvelaan, Johannes Jaani, August Jarvet, Elmar Kiima, Helmuth Kuusemets, Paul Laars, Mihkel Laiapea, Edvard Lootus, Voldemar Mikker, Johannes Oraspalv, Alfred Pärn, Jaan Raudkivi, Amandus Roosipuu, Elmar Soome, Udo Tendal, Oskar Urva, Julius Volmer ja Vladimir Vreimann.
1997. aastast oli matmispaik riiklik ajaloomälestis.
Mälestusmärk.
2001. aasta augustis püstitati ühishauale mälestusmärk, mille kujunduse autor on Liina Jaanus. Esiosas on poleeritud tumedast graniitkivist kivi, millel on tekst: "Memoriaal Rapla lahingu ohvritele, rajatud rahva annetuste abil, Kaitseliidu Rapla maleva poolt, augustis 2001". Tagaosas on graniidist kaar tekstiga: "Isamaa ilu hoieldes, vaenlase vastu võideldes" ning selle taga metallist rist. Mälestusmärk ei ole püstitatud Nõukogude sõjaväes võidelnute auks.
Romano Benet

Romano Benet (sündinud 20. aprillil 1962 Tarvisios) on sloveeni päritolu Itaalia alpinist. 
Ta abiellus 1989. aastal Nives Meroiga. Nad elavad koos Põhja-Itaalias Tarvisios, mis piirneb põhjast Karni Alpidega ja lõunast Julia Alpidega. Ühine alpinismihuvi tegi neist mägironimispaari, kes on tõusnud kõigi (14) üle 8000 meetri kõrguste mägede tippu. Benet sai 17. mägironijaks maailmas, kes on seda teinud lisahapnikku kasutamata. Kokku kulus tal selleks 19 aastat (1998–2017).
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel olid Romano Benet ja Nives Meroi 2008. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Beneti nimi ajaloolise, nn "pärandi nimistu" koosseisu. 
Meedia teatel plaanisid Benet ja Meroi koos Peter Hámoriga 2024. aastal tõusta Himaalajas Kangbacheni (7903) tippu seni veel ronimata lõunakülje kaudu. Benet ja Meroi, kes käivad ronimas teatud enda kehtestatud tingimustel: alati koos ja mitte kunagi täiendava hapnikuga, on kaalunud ka Manaslu kordustipputõusmist, sest aastaid tagasi jäi neil kõrgeimast punktist veidi puudu.
Silvio Mondinelli

Silvio Mondinelli (sündinud 24. juunil 1958 Gardone Val Trompias) on itaalia alpinist.
Ta on tõusnud kõigi (14) üle 8000 meetri kõrguste mägede tippu (kuuenda mägironijana maailmas lisahapnikku kasutamata). Tal kulus selleks 14 aastat (1993–2007). Tema 14. tipp oli Broad Peak (8051 m) (tipus 12. juulil 2007).
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Silvio Mondinelli 1993. aastal jõudnud vaid Manaslu eeltippu (tähistus C2). Annapurna peatippu jõudmise kohta (ronitud 2006) ei leidnud Jurgalski uurimisrühm tõendusmaterjali. Kuid viimase puudumine ei tähenda automaatselt tipputõusu puudumist. Eelmainitud asjaolud ei saanud takistuseks Jurgalski meeskonnal kanda Mondinelli nimi ajaloolise, nn "pärandi nimistu" koosseisu.
Alberto Iñurrategi

Alberto Iñurrategi Iriarte (sündinud 3. novembril 1968 Aretxabaletas Gipuzkoa provintsis) on Hispaania baski alpinist.
Ta on tõusnud kõigi (14) üle 8000 meetri kõrguste mägede tippu (neljanda mägironijana maailmas lisahapnikku kasutamata). Tal kulus selleks 11 aastat (1991–2002). Tema 14. tipp oli Annapurna (8091 m) (tipus 16. mail 2002).
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Alberto Iñurrategi 2000. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Iñurrategi nimi ajaloolise, nn "pärandi nimistu" koosseisu.
Juanito Oiarzabal

Juan Eusebio Oiarzabal Urteaga, ka Juanito Oiarzabal (sündinud 30. märtsil 1956 Vitoria-Gasteizis Baski autonoomses piirkonnas) on Hispaania baski alpinist.
Ta on tõusnud kõigi (14) üle 8000 meetri kõrguste mägede tippu (kolmanda mägironijana maailmas lisahapnikku kasutamata. Tal kulus selleks 14 aastat (1985–1999). Tema 14. tipp oli Annapurna (8091 m) (tipus 29. aprillil 1999).
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Juanito Oiarzabal 1997. ja 2011. aastal jõudnud vaid Manaslu eeltippu (tähistus C3). Kuid see asjaolu ei saanud takistuseks Jurgalski meeskonnal kanda Oiarzabali nimi ajaloolise, nn "pärandi nimistu" koosseisu.
Veiko Lember

Veiko Lember (sündinud 29. novembril 1977 Kuressaares) on eesti riigiteadlane ja endine võrkpallur.
Haridus.
Lõpetas Saaremaa Ühisgümnaasiumi 1996 ning omandas avaliku halduse erialal Tartu Ülikoolis bakalaureuse- (2000) ja magistri- (2002) ning Tallinna Tehnikaülikoolis doktorikraadi (2009). Täiendas end Islandi Ülikoolis 2008.
Töökäik.
Oli Tartu Ülikooli sotsiaalteaduskonna avaliku halduse osakonna assistent 2000–2001 ja erakorraline teadur 2002–2004, Šotimaa Kuningliku Panga praktikant 2001, sihtasutuse Eesti Õiguskeskus finantsjuht 2002–2003. Aastast 2005 töötab Tallinna Tehnikaülikooli Ragnar Nurkse innovatsiooni ja valitsemise instituudis (kuni 2008 humanitaar- ja sotsiaalteaduste instituut, 2008–2013 avaliku halduse instituut): erakorraline teadur 2005–2006, teadur 2006–2011, vanemteadur 2011–2023, alates 2024 täisprofessor tenuuris. Oli instituudi direktor 2014–2016.
Teadustöö.
Uurimistöö põhisuunad: avalik haldus, haldusjuhtimine, avaliku sektori innovatsioon.
Oli Leuveni Katoliiklikus Ülikoolis 2017–2019, külalisteadur 2017–2019 ja 2019; Leuveni Katoliikliku Ülikooli külalisprofessor aastast 2019.
Teaduskorralduslik tegevus.
Ajakirja Halduskultuur tegevtoimetaja 2009–2014, toimetuskolleegiumi liige alates 2014. Eesti Teadusagentuuri hindamisnõukogu liige aastast 2020.
Sportlaskarjäär.
Alustas võrkpallitreeninguid 1985 ema Marvi Lemberi juhendamisel. Kuulus 1998–2009 143 mängus Eesti võrkpallikoondisse, olnud ka koondise kapten. Sai Eesti koondisega Euroopa meistrivõistlustel 2009 14. koha. Tuli 7 korda Eesti meistriks: 1998–1999 Tartu Ösel Foodsi, 2004 ESS Pärnu VK, 2005 Tallinna Audentese ja 2007–2009 Tallinna Selveri meeskonnas.
Isiklikku.
Veiko Lemberi isa on endine kergejõustiklane Jaan Lember ja ema endine võrkpallur Marvi Lember.
Darnõtsja rajoon

Darnõtsja rajoon (ukraina keeles Дарницький район) on haldusüksus (linnarajoon) Ukraina pealinnas Kiievis.
Darnõtsja rajoon asub linna kaguosas Dnepri vasakul kaldal.
Darnõtsja rajoon on moodustatud 1935. aastal. 1969. aastal eraldati Darnõtsja rajooni koosseisust Dnipro rajoon.
Holosijivi rajoon

Holosijivi rajoon (ukraina keeles Голосіївський район) on haldusüksus (rajoon) Ukraina pealinnas Kiievis.
Holosijivi rajoon asub linna lõunaosas Dnepri paremal kaldal.
Rajoon moodustati 1921. aastal ja kandis esialgu Demijivka rajooni nime. 1937. aastal sai rajoon uueks nimeks Moskva rajoon. Praeguse nime sai Holosijivi rajoon 2002. aastal.
Jerzy Kukuczka

Jerzy Kukuczka (24. märts 1948 Katowice – 24. oktoober 1989 Lhotse, Nepal) oli Poola alpinist. 
Ta oli teise mägironijana maailmas (Reinhold Messneri järel) tõusnud kõigi (14) üle 8000 meetri kõrguste mägede tippu. Kokku kulus tal selleks kaheksa aastat (1979–1987). Erinevalt Messneri tipputõusudest olid Kukuczka Himaalaja kaheksatuhandalistel valitud marsruudid tavaliselt originaalsed, paljud neist olid esmatõusud ja sageli talvise tuule ja külma käes.
Tagantjärele (2022. aasta juulis) selgus, et Eberhard Jurgalski haldava veebisaidi "8000ers" väitel puuduvad piisavad tõendused, et Kukuczka 1986. aastal oli jõudnud Manaslu päristippu. Kuid see asjaolu ei saanud takistuseks Jurgalski meeskonnal kanda Kukuczka nimi ajaloolise, nn "pärandi nimistu" koosseisu.
Surm.
Kukuczka üritas ronida 24. oktoobril 1989 Nepalis Lhotse (8516 m) lõunakülje kaudu tippu. 
Umbes 8300 m kõrgusel libises ta jäälõigul ja turvaköie purunemise tagajärjel kukkus rohkem kui 2000 meetrit allapoole kuristikku. Tema surnukeha, vaatamata otsingutele, ei leitud.
Tunnustus.
1988. aastal Calgary olümpiamängudel autasustati Reinhold Messnerit ja Jerzy Kukuczkat, kes esimestena olid jõudnud kõigi 14 kaheksatuhandelise tippu, hõbemedaliga.
Krzysztof Wielicki

Krzysztof Jerzy Wielicki (sündinud 5. jaanuaril 1950 Szklarka Przygodzickas Ostrzeszówi maakonnas) on poola alpinist. 
Ta on lõpetanud Wrocławi Tehnikaülikooli elektroonikainseneri erialal. Alpinismiga on tegelenud alates 1970. aastast.
17. veebruaril 1980 esimeste alpinistidena maailmas tõusid Wielicki ja Leszek Cichy talvisel perioodil Džomolungma (8848 m) tippu. Hiljem on Wielicki olnud korduvalt Poola talviste mägiekspeditsioonide juht.
Ta on viienda mägironijana maailmas tõusnud kõigi (14) üle 8000 meetri kõrguste mägede tippu. Kokku kulus tal selleks 16 aastat (1980–1996). 
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Wielicki 1991. aastal jõudnud vaid Annapurna eeltippu (tähistus SFE). Kuid see asjaolu ei saanud takistuseks Jurgalski meeskonnal kanda Wielicki nimi ajaloolise, nn "pärandi nimistu" koosseisu.
Petšerski rajoon

Petšerski rajoon (ukraina keeles Печерський район) on haldusüksus (rajoon) Ukraina pealinnas Kiievis.
Petšerski rajoon asub linna keskosas Dnestri paremal kaldal.
Rajoon on saanud nime Kiievi koobaskloostri (ukraina keeles Києво-Печерська лавра) järgi. Kui Kiievist sai 1934. aastal Ukraina NSV pealinn, siis kolisid rajooni mitmed valitsusasutused ja alustati massilist korterelamute ehitamist.
Carlos Carsolio

Carlos Carsolio Larrea (sündinud 4. oktoobril 1962 Mexico Citys) on mehhiko alpinist.
Ta on tõusnud kõigi (14) üle 8000 meetri kõrguste mägede tippu (neljanda mägironijana maailmas). Tal kulus selleks 11 aastat (1985–1996). Tema 14. tipp oli Manaslu (8163 m) (tipus 12. mail 1996).
Tavaliselt ronis Carsolio kaheksatuhandeliste mägede tippu lisahapnikuta, kuid 1988. aastal soolotõusus Makalu (8485 m) tippu, tekkis tal tipust laskumisel hädavajadus lisahapniku järele.
Tagantjärele (2022. aasta juulis) selgus, et Eberhard Jurgalski hallatava veebisaidi "8000ers" väitel oli Carlos Carsolio 1996. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Carsolio nimi ajaloolise, nn "pärandi nimistu" koosseisu.
Solomjanka rajoon

Solomjanka rajoon (ukraina keeles Солом'янський район) on haldusüksus (rajoon) Ukraina pealinnas Kiievis.
Solomjanka rajoon asub linna edelaosas.
Kui Kiievis moodustati 1921. aastal rajoonid, hõlmasid praeguse Solomjanka rajooni territooriumi Šuljavski ja Solomjanski rajoonid. Seoses halduskorralduse ümberkorraldusega 1930. aastate algul jäi praeguse Solomjanka rajooni territoorium Stalini ja Žovtnevõi rajoonide alale. 1938. aastal Stalini rajoon kaotati, selle territoorium läks vastloodud Zaliznõtšnõi rajooni koosseisu. Praegusel kujul moodustati Solomjanka rajoon 2001. aastal, mil Zaliznõtšnõi ja Žovtnevõi rajoonid ühendati.
Teesi Viisimaa

Teesi Viisimaa (aastani 1959 Teesi Mõtus; 19. märts 1932 Tallinn – 30. august 2024) oli eesti balletitantsija. 
Ta õppis aastatel 1947–1950 Tallinna Õpetajate Instituudis eesti keelt. Balletiõpinguid alustas Jelena Izerovitši stuudios, jätkas 1950–1951 Eesti Riiklikus Koreograafiakoolis ning lõpetas 1954. aastal Moskva koreograafiakooli. 
Aastatel 1954–1975 töötas ta Estonia teatris, hiljem administraatorina Eesti Televisiooni kunsti ja kirjanduse toimetuses. 
Eesti Teatriliidu liige alates 1955. aastast. Olnud abielus Vello Viisimaaga. 
Avaldanud raamatu "Vello Viisimaa. Lauldes vihmas" (2011).
Juurhebel

Juurhebel ("Hebeloma radicosum") on šampinjonilaadsete seltsi kuuluv liik seeni.
Ametüstrupik

Ametüstrupik ("Laccaria amethystina") on šampinjonilaadsete seltsi kuuluv liik seeni.
Svjatošõni rajoon

Svjatošõni rajoon (ukraina keeles Святошинський район) on haldusüksus (rajoon) Ukraina pealinnas Kiievis.
Svjatošõni rajoon asub linna lääneosas.
12. aprillil 1973 moodustati osadest Žovtnevõi, Sovetski ja Ševtšenko rajooni aladest uus rajoon – Leningradi rajoon. 1. augustil 2001 nimetati Leningradi rajoon ümber Svjatošõni rajooniks.
Ševtšenko rajoon

Ševtšenko rajoon (ukraina keeles Шевченківський район) on haldusüksus (rajoon) Ukraina pealinnas Kiievis.
Ševtšenko rajoon asub linna keskosas.
Ševtšenko rajoon moodustati 4. aprillil 1937. 2001. aasta oktoobris liideti Ševtšenko rajooniga osa endiste Nõukogude ja Vana-Kiievi rajoonide territooriumist.
HB Køge

HB Køge (täisnimega "Herfølge Boldklub Køge", lühemalt "HB Køge"; lühend "HBK") on Taanis Køge linnas tegutsev jalgpalliklubi. See mängib Taani esiliigas 1. division.
Klubi asutati 1. juuli 2009 pealisehitusena Herfølge Boldklubi ja Køge Boldklubi vahel.
Taani kõrgliigas mängis Køge viimati hooajal 2011/12. Pärast seda hooaega on mängitud püsivalt esiliigas.
2023. aastast on klubi peatreener Nicklas Pedersen.
Bilirubiin

Bilirubiin on erütrotsüütide lõhustumise tagajärjel vabaneva heemi laguprodukt, mis satub vereringesse retikuloendoteliaalsüsteemist. Hemoglobiinist ja teistest heemisisaldusega proteiinidest eemaldatakse heemi osa, mis metaboliseeritakse bilirubiiniks. Lõpp-produkt, mis sekreteerub plasmasse, on vees lahustumatu (mittekonjugeeritud) bilirubiin. Plasmas seondub bilirubiin albumiiniga ning transporditakse maksa. Maksas konjugeeritakse bilirubiin glükuroonhappega, mis muudab selle vees lahustuvaks. Seejärel transporditakse see läbi sapiteede ja elimineeritakse soolestiku kaudu. Bilirubiini kontsentratsioon on konjugeeritud ja mittekonjugeeritud bilirubiini kontsentratsioonide summa.
Aigar Pindmaa

Aigar Pindmaa (sündinud 29. juulil 1957) on eesti ettevõtja ja sporditegelane.
1975. aastal lõpetas ta Võru 1. Keskkooli. Hiljem lõpetas Eesti Põllumajandusakadeemias maaparanduse eriala.
Aastatel 1993–2003 oli ta AS Wõro Kommerts juhatuse esimees. Aastatel 2002–2004 oli ta Eesti Lihaliidu juhatuse esimees.
Ta on Võrus asuva Kubija hotelli ja loodusspaa omanik.
Aastatel 2021–2024 oli ta Eesti Orienteerumisliidu president.